MEDDELELSE FRA KOMMISSIONEN TIL RÅDET OG EUROPA-PARLAMENTET om underrettelse af de erhvervsdrivende og medlemsstaternes administrationer når der foreligger begrundet mistanke vedrørende oprindelsen af varer der omfattes af præferencetoldordninger

MEDDELELSE FRA KOMMISSIONEN TIL RÅDET OG EUROPA-PARLAMENTET

om underrettelse af de erhvervsdrivende og medlemsstaternes administrationer når der foreligger begrundet mistanke vedrørende oprindelsen af varer der omfattes af præferencetoldordninger

1. INDLEDNING

I sin meddelelse om forvaltningen af toldpræferenceordninger (KOM(97) 402) af 23. juli 1997 opstillede Kommissionen et handlingsprogram for nyudformning af gennemførelsesbestemmelserne til disse ordninger.

Én af de foreslåede foranstaltninger tager sigte på mere systematisk underrettelse (varsling) af importvirksomhederne i tilfælde hvor der foreligger begrundet mistanke om oprindelsen af varer der omfattes af en præferencetoldordning (andet afsnit i pkt. 9.3.2 i nævnte kommissionsmeddelelse). Tanken er at Kommissionen skal underrette de erhvervsdrivende så snart den får kendskab til at der foreligger begrundet mistanke med hensyn til varers oprindelse.

Denne information skal offentliggøres således at de erhvervsdrivende og medlemsstaternes administrationer kan træffe de fornødne foranstaltninger for at beskytte virksomhedernes økonomiske interesser og Fællesskabets finansielle interesser.

Offentliggørelse må dog ikke lægge hindringer i vejen for eventuelle igangværende undersøgelser af præferenceordninger på nationalt plan eller fællesskabsplan.

Opmærksomheden henledes på at man ikke uden videre kan gå ud fra at der ikke er problemer i forbindelse med et bestemt produkt eller et bestemt land, blot fordi der ikke er offentliggjort oplysninger om begrundet mistanke. Der er således intet til hinder for at der i individuelle tilfælde kan træffes specifikke foranstaltninger, og herunder punktforanstaltninger vedrørende importgarantier. De erhvervsdrivende må fortsætte med under alle omstændigheder at udvise den største årvågenhed i forvaltningen af disse ordninger, og ikke mindst præferenceordninger baseret på oprindelsescertifikater.

2. TILFÆLDE HVOR DER UDSENDES INFORMATION

Følgende ikke-udtømmende liste illustrerer hvornår der foreligger begrundet mistanke med hensyn til varers oprindelse [1]:

[1] De forklarende bemærkninger til protokol nr. 4 i Europaaftalerne (EFT C 90/6 af 31.3.1999, s. 11) hvori der henvises til begrundet mistanke, vedrører udelukkende individuelle tilfælde hvor der af hovedsageligt formelle årsager kan være tvivl på et enkelt punkt om hvorvidt varens oprindelse er korrekt. Der var tale om tilfælde af begrundet mistanke i de foranstaltninger til ophævelse af præferencetoldordninger som Kommissionen traf på grundlag af bestemmelserne i forskellige autonome præferencetoldordninger (den generelle præferenceordning, ordningen for indførelse af produkter med oprindelse i Albanien, ordningen for indførelse af produkter med oprindelse i Bosnien-Hercegovina og Kroatien, Rådets forordning (EF) nr. 2820/98 af 21.12.1998, nr. 1763/1999 af 29.7.1999, og nr. 6/2000 du 17.12.1999), idet importvirksomhederne blev informeret i en situation hvor det var godtgjort at oprindelseserklæringerne var forkerte.

-når der har ikke været noget forudgående administrativt samarbejde (der er ikke fremsendt navn og adresse på toldmyndigheder/regeringer der varetager udstedelse og kontrol af oprindelsescertifikater, eller der er ikke fremsendt aftryk af de stempler der påføres sådanne certifikater ved godkendelsen)

-når der ikke findes noget administrativt samarbejde omkring kontrollen af oprindelsescertifikater, eller et sådant samarbejde er mangelfuldt

-når det af generelle økonomiske oplysninger fremgår at det er tvivlsomt om en given vare eller et givet land kan opfylde oprindelseskriterierne (f.eks. når et land der udfører store mængder beklædningsgenstande, ikke har nogen garnspinderier, eller når et land der eksporterer store mængder fiskerivarer, ikke har nogen fiskerflåde, og der ikke kan være tale om kumuleret oprindelse)

-når det konstateres at et land ikke har den fornødne administrative kapacitet til at varetage forvaltningen af en præferenceordning

-når der systematisk indføres varer fra flere forskellige firmaer i lande uden for det land som egentlig har præferenceordningen

-når der uden tilfredsstillende begrundelse optræder en kraftig vækst i indførslen af følsomme varer hvor der er risiko for flere forskellige former for svig på samme tid (f.eks. når der eksporteres sko fra en verdensdel hvor nogle lande, men ikke alle, har fået pålagt antidumpingtold, hvor samhandelen er liberaliseret med nogle lande, men ikke alle, og hvor nogle lande, men ikke alle, har præferenceordninger)

-når der konstateres svig, bl.a. som resultat af undersøgelser i tredjelande med toldpræferenceordninger.

3. INDHOLD OG UDFORMNING

Kommissionen giver importvirksomhederne oplysning herom idet den offentliggør en meddelelse i C-udgaven til De Europæiske Fællesskabers Tidende om at der hersker begrundet tvivl med hensyn til importvarer med oprindelse i et land hvormed der er indgået en præferencetoldordning.

Samtidig hermed sendes den samme information til myndighederne i medlemsstaterne samt til myndighederne I de berørte præference berettigede lande ad passende kanaler.

4. FØLGER AF OFFENTLIGGØRELSEN

4.1. Når der offentliggøres en meddelelse til importvirksomheder, skal al dokumentation vedrørende varens oprindelse sendes til de udstedende myndigheder i det land der har præferenceordningen, med henblik på efterfølgende kontrol, med oplysning om hvorfor der ønskes kontrol. Indtil resultaterne af denne kontrol foreligger, træffer toldmyndighederne i de enkelte medlemsstater de foranstaltninger de skønner nødvendige for at beskytte gældende rettigheder. Sådanne foranstaltninger gennemføres i overensstemmelse med de procedurer der er fastlagt i den pågældende aftale eller autonome præferenceordning.

4.2. Resultatet af den efterfølgende kontrol behandles på fællesskabsplan af den berørte instans (gruppe i Rådet, toldkodeksudvalget, eller andre udvalg).

Afhængigt af udfaldet af denne behandling fastslår Kommissionen:

-at der ikke længere er begrundet mistanke. Importvirksomhederne underrettes herom ved at Kommissionen offentliggør en meddelelse i C-udgaven af De Europæiske Fællesskabers Tidende (hvorved den foregående meddelelse ophæves)

-at der fortsat er begrundet mistanke og retter henvendelse til det toldsamarbejdsråd der er oprettet ved den pågældende aftale, eller et andet passende udvalg. Er der tale om en autonom præferenceordning, stiller Kommissionen forslag til Rådet om hel eller delvis afskaffelse af de pågældende toldpræferencer.